Toyota wen VW-tydren modderbad | News24
Toyota wen VW-tydren modderbad
Die wysheid van die tydren-indoenas om 'n grondpad-ren in die middel van 'n nat winter in die Baai en omgewing te hou, kan weer eens bevraagteken word. Dit nou nadat die naweek se Volkswagen-ren verkort moes word omdat die reën van die roetes te gevaarlik gemaak het.
Toe die stof, of dan eerder die damme water en modder, gewyk het, het Leeroy Poulter sy tweede sege op 'n streep behaal met 'n stewige tydgaping van amper 27 sekondes in sy Yaris.
Op sy hakke was die voorloper in die reeks, Mark Cronjé in 'n Ford Fiesta. Toyota se Giniel de Villiers het die podium se laaste plek ingeneem.
Die roete het in die verlede 'n goeie mengsel van haastige grondpadskofte deur die Longmore-plantasies en 'n straatren in Jeffreysbaai gebied. Vanjaar, in 'n poging om meer toeskouers te lok, is die roetes nader aan Port Elizabeth gebring. Dit het enersyds beteken nuwe skofte moes opgestel word, terwyl van dié skofte ook meer as een keer gebruik is.
Só het die plantasiejaery nou uit minder kilometers bestaan as wat in die verlede die geval was. Maar aan die keersy is kilometers op teerpaaie (op die ovaalbaan) bygevoeg.
En, net om die nagmerrie verder te verdonker, het die winterweer voorspelbaar vir storms en reën gesorg. Die grondpaaie was seepgladde modder. Maar nie eens die teerpaaie het hieraan ontkom nie – die Saterdag se laaste twee skofte moes gekanselleer word weens poele water wat gestaan het.
Vrydag het Cronjé en Poulter albei goed weggespring. Die twee – wat eintlik maar die pas aangee in vanjaar se seisoen – het elk 'n skofsege behaal. In die derde skof kry Cronjé egter 'n pap wiel, wat hom 17 sekondes stadiger as beplan by die eindstreep laat aankom het. Hy het die res van die ren gesukkel om dié tydgaping op te maak.
Toe Vrydag se sesde en finale skof afgehandel is, was Poulter 'n stewige 36 sekondes voor Cronjé.
Vrydagnag het die reënbuie meedoënloos uitgesak. Toe die jaers by die plantasiepaaie aankom, was dit net glibberige modder en poele water. Cronjé het nog gevoel-voel om druk op Poulter te sit, en hier en daar 'n sekonde ingekatrol.
Maar die risiko was te groot om die motor te rol of te beskadig. Dus is daar in die Fiesta se kajuit besluit om eerder seker te maak van 'n tweede plek as om kanse te waag vir 'n eerste plek.
Saterdag is bowenal besluit om die dag se laaste twee skofte, by die Baai se ovaalbaan, te kanselleer. Dit het die kanse om die Yaris in te haal, nog kleiner gemaak.
Die uitslag beteken dat Poulter nou nóg vier punte nader aan die voorloper, Cronjé, gekom het. Met net drie renne nog oor, skei slegs nege punte die twee groot honde van SA tydrenne.
Wie dus die druk die beste gaan verwerk in hierdie reg-of-weg-situasie aan die stertkant van die seisoen, gaan uiteindelik die wenner bepaal.. Volkswagen se nagmerrie-seisoen duur voort. Henk Lategan kon net 'n vyfde plek losjaag, terwyl Gugu Zulu sesde was.. Die volgende ren is die Cullinan-tydren, op 14 Augustus in Gauteng